Daar is rede om skepties oor SA te wees, maar …(Foto: Jacques Nel via Unsplash) Hoewel skeptiese beleggers “alle rede gehad het” om in Suid-Afrika te twyfel, het pres. Cyril Ramaphosa Donderdag by die vyfde beleggingskonferensie in Johannesburg volgehou dat die land nou “op die herstelpad is”. “Ons weier dat die uitdagings wat ons in die gesig staar, ons afskrik. Ons is vol vertroue dat ons weer gaan herstel,” het Ramaphosa Donderdag gesê. “Ons bly oortuig dat Suid-Afrika ’n beleggingsbestemming met aansienlik onbenutte potensiaal is.” Volgens die president is nagenoeg R460 miljard onder meer in die bou van nuwe fabrieke, aankoop van toerusting, bou van paaie en verskeie ander infrastruktuur belê. “Wat werklik uitstaan, is die uitwerking wat hierdie beleggings op die lewe van Suid-Afrikaners het wat nou in staat is om ’n ordentlike bestaan te maak en aan hul gesinne te voorsien.” Ramaphosa sê sy administrasie besef groei is nodig vir die skep van nuwe werksgeleenthede en dat belangrike ekonomiese hervorming nodig is om hierdie groei te bewerkstellig. In die lig hiervan bly die energiesektor steeds die land se grootste prioriteit. “Die gebrek aan betroubare elektrisiteitsvoorsiening verswak handel- en verbruikersvertroue, skaad internasionale opvattings oor ons land en beïnvloed beleggingsentiment en -besluite. “Hoewel beurtkrag in die onmiddellike toekoms ’n uitdaging sal bly, sal die erns daarvan begin afneem namate van ons meer doelgerigte inisiatiewe in werking tree.” Logistieke bedryf Nog ’n gebied waarop die regering hom sal toespits, is die krisis in die logistieke bedryf. “Transnet se spoorweg- en hawebeperkings raak die mynbou-, landbou-, bosbou-, motor- en vervaardigingsektore aansienlik. Ons prioritiseer hawe- en spoordoeltreffendheid as deel van die strukturele hervormingsproses,” het Ramaphosa gesê. “Ons nuwe nasionale spoorbeleid maak voorsiening vir derdepartytoegang tot die vragspoornetwerk, wat private spooroperateurs sal bemagtig om belegging te verhoog en doeltreffendheid te verbeter.” Daarbenewens sal die regering ook die land se e-visumstelsel uitbrei om ’n bykomende 20 lande in te sluit. Tans kom net 14 lande hiervoor in aanmerking. Nuwe visumkategorieë sal ook op die e-visumstelsel geskep word,waaronder studie-, sake- en oorplasingsvisums binne maatskappye. “Hierdie hervormings sal ons in staat stel om vaardighede en beleggers te lok en werk te skep terwyl ons ook die indiensneming van Suid-Afrikaners beskerm en bevorder.”